FI Euroopan unionin virallinen lehti C 75/9

Maataloustuotteiden ja elintarvikkeiden laatujärjestelmistä annetun Euroopan parlamentin ja neuvoston asetuksen (EU) N:o 1151/2012 50 artiklan 2 kohdan a alakohdassa tarkoitettu muutoshakemuksen julkaiseminen

(2015/C 75/05)

Tämä julkaiseminen antaa oikeuden vastustaa hakemusta Euroopan parlamentin ja neuvoston asetuksen (EU) N:o 1151/2012 (1) 51 artiklassa tarkoitetulla tavalla.

MUUTOSHAKEMUS

Maataloustuotteiden ja elintarvikkeiden maantieteellisten merkintöjen ja alkuperänimitysten suojasta annettu

NEUVOSTON ASETUS (EY) N:o 510/2006 (2)

9 ARTIKLASSA TARKOITETTU MUUTOSHAKEMUS

”HUILE D’OLIVE DE NYONS”

EY-nro: FR-PDO-0217-01199–20.2.2014

SMM ( ) SAN ( X )

1. Eritelmän kohta (kohdat), jota (joita) muutos koskee

—

☐

—

☒

—

☐

—

☒

—

☒

—

☐

—

☒

—

☒

—

☒

2. Muutoksen/muutosten tyyppi

—

☒

—

☐

—

☐

—

☐

3. Muutos/muutokset

3.1 Tuotteen kuvaus

Nimityksen hyväksymisen jälkeen tehtyjen tarkastusten perusteella aistinvaraista kuvausta on täydennetty tuotteen ominaisuuksien määrittelemiseksi paremmin.

Vapaiden happojen enimmäispitoisuus on laskettu 0,8 grammaan 100 grammassa, mikä vastaa paremmin Nyonsin jalostuskäytäntöjä: oliivit jauhetaan nopeasti sadonkorjuun jälkeen.

Peroksidiluku on enintään 16 milliekvivalenttia aktiivista happea oliiviöljykilogrammaa kohti silloin, kun tuotetta pidetään kaupan ensimmäistä kertaa, jotta sen laatu säilyy kuluttajalle asti.

Astringoivuus (pistävyys) ja kitkeryys puuttuvat kokonaan tai lähes täysin. Niiden arvo ilmaistuna Kansainvälisen oliivineuvoston käyttämän asteikon (0–10) mukaisesti on 0–2. Ehdotettu taso vastaa siten hyvin Huile d’olive de Nyons -oliiviöljyn ominaisuuksia, koska kypsinä korjattujen oliivien ansiosta sen maku on miedon pehmeä.

Alkuperäisen eritelmän mukaan öljyn väri oli ”kullankeltainen”. Koska oliiviöljyn väri kehittyy tuotteen elinkaaren aikana (markkinointivuoden alussa siinä on häivähdys vihreää), värin kuvausta on täydennetty seuraavasti: ”Sen väri vaihtelee vihertävään vivahtavasta keltaisesta kullankeltaiseen.”

3.2 Alkuperätodisteet

Kohta ”Tekijät, jotka osoittavat, että tuote on peräisin maantieteelliseltä alueelta” on konsolidoitu kansallisen lainsäädännön ja sääntelyn kehityksen perusteella, ja siihen on erityisesti sisällytetty tuotteen jäljitettävyyteen ja tuotanto-olojen seurantaan liittyvät ilmoitus- ja rekisteröintivelvoitteet.

Muutokseen sisältyy erityisesti valvontaelimen antama valtuutus, jossa tunnustetaan, että toimijat pystyvät noudattamaan hakemaansa tunnukseen liittyvän eritelmän vaatimuksia.

Lisäksi tähän kohtaan on tehty lisäyksiä ja täydennyksiä; ne liittyvät eräisiin rekistereitä ja ilmoitusasiakirjoja koskeviin määräyksiin, joiden avulla voidaan varmistaa tuotteiden jäljitettävyys ja vaatimustenmukaisuuden tarkastaminen eritelmän vaatimusten mukaisesti.

3.3 Tuotantomenetelmä

Oliivien tuotanto

Kohtaan on lisätty seuraava uusi määräys suojatun alkuperänimityksen tuotantoon otettavien oliivipuiden iästä, joksi on vahvistettu viisi vuotta: Viiden vuoden iästä lähtien oliivipuut otetaan tuotantoon, tarhat tarkastetaan ja niiden tuotanto otetaan huomioon sallittua enimmäistuotosta laskettaessa.

Tarhoissa sallitun pölyttävien lajikkeiden viiden prosentin enimmäismäärän osalta hyvin pienissä (alle 20 puun) tarhoissa sallitaan ainoastaan yksi pölyttävän lajikkeen puu, koska tällaisiin tarhoihin on vaikea soveltaa edellä mainittua prosenttiosuutta. Täsmennetään, että näiden lajikkeiden käyttö oliiviöljyn valmistukseen on sallittua, mikäli näiden lajikkeiden osuus ei ylitä viittä prosenttia käytettyjen oliivien kokonaismäärästä.

Eritelmään on lisätty tarhojen leikkaamista ja hoitoa koskevia määräyksiä, jotta voidaan varmistaa Nyonsin alueen oliivitarhojen moitteettoman hoidon jatkuminen. Näillä määräyksillä voidaan välttää hoitamattomat tarhat (vuosittaista kunnossapitoa, kasvipeitteen valvomista ja vähintään joka toinen vuosi tapahtuvaa leikkaamista koskeva velvoite) sekä rajoittaa kasveille aiheutuvia terveysriskejä (leikattujen oksien poistaminen).

Tarkastetun alkuperänimityksen hyväksymisestä 10. tammikuuta 1994 annetun alkuperäisen asetuksen määräysten perusteella eritelmään lisätään istutustiheyttä (vähintään 24 m2 puuta kohden, puiden välinen etäisyys vähintään 4 m) ja kerääjäkasvien pysyvien viljelmien kieltämistä koskevat määräykset. Tarkoituksena on varmistaa laadun säilyttäminen ja perinteisten viljelymenetelmien noudattaminen.

Kastelu

Oliivipuiden kastelu auttaa sääntelemään satoa ja estämään oliiviöljyn laadun heikkenemisen. Liian myöhäistä kastelua on pyrittävä välttämään ennen oliivien kypsymistä otollisissa olosuhteissa. Oliivipuiden kastelu on mahdollista, ja sen päättymisajankohtaa rajoitetaan käytettävän kastelumenetelmän mukaan (31. elokuuta asti sadetuskastelun osalta ja 30. syyskuuta asti tippu- ja tihkukastelun osalta).

Tuotos

Tarkastetun alkuperänimityksen hyväksymisestä 10. tammikuuta 1994 annetussa alkuperäisessä asetuksessa tarhojen hehtaarikohtainen tuotos rajoitettiin 6 tonniin, ja poikkeuksellisina vuosina se voitiin nostaa 8 tonniin. Alkuperänimityksen hyväksymisen jälkeen viljelijät ovat kuitenkin todenneet, että tuotos on kasvanut. Tämä johtuu tarhojen säännöllisemmästä hoidosta ja teknisen seurannan paranemisesta alkuperänimityksen menestyksen myötä. Monia tarhoja on palautettu alkuperäiseen kuntoon. Lisäksi vuoden 1985 jälkeen ei ole esiintynyt merkittävää hallaa, minkä vuoksi puut ovat päässeet kasvamaan suuremmiksi ja niiden tuotos on kasvanut. Sen vuoksi tilojen keskimääräinen hehtaarikohtainen tuotos on nostettu 10 oliivitonniin, mikä vastaa paremmin paikallista viljelypotentiaalia. Tätä tuotosta laskettaessa otetaan huomioon kaikki tuotetut oliivimäärät niiden käyttötarkoituksesta riippumatta.

Keruu/sadonkorjuuajankohta

Tarkastetun alkuperänimityksen hyväksymisestä 10. tammikuuta 1994 annetussa alkuperäisessä asetuksessa säädettiin, että sadonkorjuun alkamisajankohta vahvistetaan vuosittain. Nyt täsmennetään, että toimivaltaiset viranomaiset vahvistavat kyseisen ajankohdan sen jälkeen, kun hakijaryhmä on määrittänyt kypsymisen tutkimuksella, jonka avulla voidaan varmistaa riittävä yleinen kypsyysaste ennen sadonkorjuun alkamista.

Kypsyysaste

Oliivien kypsymistaso sadonkorjuuajankohtana on määritelty seuraavasti: vähintään 65 prosenttia oliiveista ei ole enää vihreitä, jotta voidaan täsmentää alun perin määritelty ”hyvin kypsyneen sadon” käsite.

Oliivien keruutavat on määritelty täsmällisemmin teknisen kehityksen huomioon ottamiseksi: yksinomaan käsin suoraan puista tapahtuvan sadonkorjuun lisäksi sallitaan myös mekaanisten laitteiden käyttö oksien ja puiden ravistelemiseen. Hedelmien irtoamista edistävien aineiden käyttö on kiellettyä. Itsestään maahan pudonneita oliiveja ei saa kerätä, koska ne aiheuttavat oliiviöljyn laadun heikkenemistä. Määräyksissä täsmennetään myös menetelmiä, joita sovelletaan käytettäessä verkkoja oliivien laadun säilyttämiseksi.

Varastointi

Korjattujen oliivien ominaisuuksien säilyttämiseksi hakijaryhmä haluaa täsmentää, että oliivit on kuljetettava laatikoissa, joiden vetoisuus on enintään 20 kg.

Öljyn puristaminen

Tarkastetun alkuperänimityksen hyväksymisestä 10. tammikuuta 1994 annetussa alkuperäisessä asetuksessa vahvistettiin määräajat sadonkorjuun ja oliivien toimituksen sekä sadonkorjuun ja oliiviöljyn puristamisen väliselle ajalle. Sen varmistamiseksi, että öljy täyttää alkuperänimityksen laatuominaisuuksia koskevat vaatimukset, kyseisiä määräaikoja on lyhennetty seuraavasti: määräaika sadonkorjuun ja oliivien toimituksen välillä enintään 3 päivää, toimituksen ja puristamisen välillä enintään 4 päivää ja sadonkorjuun ja puristamisen välillä enintään 6 päivää.

Puristamiseen käytettävien oliivien laatua koskevia vaatimuksia on täsmennetty rajoittamalla hallan ja tuholaisten vahingoittamien oliivien osuus 10 prosenttiin. Näin voidaan määritellä täsmällisemmin aiemmin tekstissä mainittu ”terveiden oliivien” käsite.

Eritelmään on lisätty lehtien poistamisvelvoite; sillä voidaan välttää häiritsevät maut oliiviöljyssä.

Tuotteen alkuperäisten erityisominaisuuksien säilyttämiseksi oliivimassan enimmäislämpötilaa on laskettu kaikissa yhteyksissä (alkuperänimityksen hyväksymisestä annetussa alkuperäisessä asetuksessa vahvistetusta) 30 °C:sta 27 °C:een. Sama velvoite koskee myös mahdollisesti oliivien pesuun käytettävää vettä.

Aikaisemmat puristamismenetelmiä koskevat määräykset (yksinomaan mekaaninen puristaminen ilman muita apuaineita kuin vettä) on säilytetty, mutta sallittujen menetelmien luetteloa on täsmennetty (oliivien murskaaminen, massan sekoittaminen, puristemassan ja nestemäisen osan erottaminen, oliiviöljyn ja kasvisveden erottaminen, mahdollinen suodatus). Luettelossa esitetään kaikki maantieteellisellä alueella nykyisin käytettävät menetelmät, ja se on lisätty eritelmään, jotta voidaan estää uusien jalostusmenetelmien käyttöönotto arvioimatta ennalta niiden vaikutuksia tuotteen ominaisuuksiin.

Öljyn varastointi

Tuotteen laadun suojaamiseksi hapettumista vastaan eritelmään on lisätty seuraava teksti: ”Huile d’olive de Nyons -oliiviöljy on varastoitava ja pakattava siten, että rajoitetaan sen joutumista kosketukseen ilman kanssa.”

3.4 Merkinnät

Nimitystä koskevat maininnat päällysmerkinnöissä on saatettu asetuksen (EU) N:o 1151/2012 säännösten mukaisiksi lisäämällä EU:n SAN-tunnus. Myös maininta ”appellation d’origine protégée” (suojattu alkuperänimitys) kuuluu merkinnällä varustettujen tuotteiden pakollisiin päällysmerkintöihin.

3.5 Kansalliset vaatimukset

Kansallisen lainsäädännön ja sääntelyn kehitystä ajatellen kohta ”Kansalliset vaatimukset” esitetään taulukossa, jossa on keskeiset valvottavat kohdat, niiden viitearvot ja arviointimenettelyt.

3.6 Muuta: Kohdan ”Valvontaelimen viitetiedot” päivittäminen ja lohkojen tunnistussääntöjen täsmentäminen

Toimivaltaisen valvontaelimen yhteystiedot on päivitetty erityisesti valvontasääntöjen muutosten huomioimiseksi.

Kohdassa ”Maantieteellinen alue” on täsmennetty lohkojen tunnistussääntöjä uusien kansallisten menettelytapojen mukaisesti.

YHTENÄINEN ASIAKIRJA

Maataloustuotteiden ja elintarvikkeiden maantieteellisten merkintöjen ja alkuperänimitysten suojasta annettu

NEUVOSTON ASETUS (EY) N:o 510/2006 (3)

”HUILE D’OLIVE DE NYONS”

EY-nro: FR-PDO-0217-01199–20.2.2014

SMM ( ) SAN ( X )

1. Nimi

”Huile d’olive de Nyons”

2. Jäsenvaltio tai kolmas maa

Ranska

3. Maataloustuotteen tai elintarvikkeen kuvaus

3.1 Tuotelaji

Luokka 1.5: Rasvat (voi, margariini, öljyt jne.)

3.2 Kuvaus 1 kohdassa nimetystä tuotteesta

Huile d’olive de Nyons on oliiviöljy, jonka erityispiirteitä ovat vihreän omenainen tuoksu, kuivattujen hedelmien aromi ja voin maku, joihin saattaa yhdistyä tuoreen hasselpähkinän ja/tai vastaleikatun ruohon aromi. Kyseessä on täyteläinen öljy, jota maistajat luonnehtivat rasvaiseksi vastakohtana tietyille ns. juokseville öljyille. Sen väri vaihtelee vihertävään vivahtavasta keltaisesta kullankeltaiseen.

Öljyn maussa on vain hyvin vähän karvautta ja astringoivuutta, ja näiden ominaisuuksien arvo Kansainvälisen oliivineuvoston (IOOC) käyttämän asteikon mukaan ilmaistuna on enintään 2/10.

Vapaiden happojen enimmäispitoisuus öljyhappona ilmaistuna on enintään 0,8 grammaa 100 grammassa. Peroksidiluku on enintään 16 milliekvivalenttia aktiivista happea oliiviöljykilogrammaa kohti silloin, kun tuotetta pidetään kaupan ensimmäistä kertaa.

3.3 Raaka-aineet (ainoastaan jalostetut tuotteet)

Vähintään 95 prosenttia käytettävistä oliiveista kuuluu Tanche-lajikkeeseen; loput voivat olla peräisin käytettyihin pölyttäjälajikkeisiin kuuluvista puista.

3.4 Rehu (ainoastaan eläinperäiset tuotteet)

—

3.5 Erityiset tuotantovaiheet, joiden on tapahduttava yksilöidyllä maantieteellisellä alueella

Kaikki raaka-aineen tuotantoon sekä oliivien jalostukseen ja pakkaamiseen liittyvät toimet on toteutettava määritellyn maantieteellisen alueen sisällä.

3.6 Viipalointia, raastamista, pakkaamista jne. koskevat erityiset säännöt

—

3.7 Merkintöjä koskevat erityiset säännöt

Oliiviöljyn päällysmerkintöjä koskevassa lainsäädännössä edellytettyjen pakollisten mainintojen lisäksi Huile d’olive de Nyons -oliiviöljyn päällysmerkinnöissä on oltava

— alkuperänimityksen nimi ”Huile d’olive de Nyons” ja maininta ”appellation d’origine protégée” (suojattu alkuperänimitys) tai kirjainlyhenne ”A.O.P.” (SAN). Nämä tiedot merkitään samaan kenttään ja samaan etikettiin,

— Euroopan unionin SAN-tunnus.

Merkinnät on esitettävä selkein, helposti luettavin, lähtemättömin ja riittävän isoin kirjaimin, jotka erottuvat hyvin pohjasta ja jotka voi erottaa selvästi kaikista muista merkinnöistä ja piirroksista.

4. Maantieteellisen alueen tarkka rajaus

Maantieteellinen tuotantoalue sijaitsee

— Mont Ventoux’n pohjoispuolella kuivien esialppien alueella;

— Alppien eteläpuolisilla alarinteillä 1 000–1 300 metrin korkeudessa suojassa erityisesti mistral-tuulelta;

— Rhônen laakson itäpuolella.

Se käsittää seuraavat 53 kuntaa Drômen ja Vauclusen departementeissa:

— Drômen departementti: Nyonsin kantoni kokonaisuudessaan seuraavia kuntia lukuun ottamatta: Chaudebonne, Sainte-Jalle ja Valouse; seuraavat kunnat: Beauvoisin, Bénivay-Ollon, Buis-les-Baronnies, Eygaliers, Mérindol-les-Oliviers, Mollans-sur-Ouvèze, Montréal-les-Sources, Le Pègue, La Penne-sur-l’Ouvèze, Pierrelongue, Plaisians, Propiac, La Roche-sur-le-Buis, Rousset-les-Vignes, Sahune, Saint-May, Saint-Pantaléon-les-Vignes, Tulette, Vercoiran ja Villeperdrix.

— Vauclusen departementti: Vaison-la-Romainen kantoni kokonaisuudessaan; seuraavat kunnat: Brantes, Entrechaux, Malaucène (alue AI), Valréas ja Visan.

5. Yhteys maantieteelliseen alkuperään

5.1 Maantieteellisen alueen erityisyys

Luontoon liittyvät tekijät

Nyonsin ja Baronnies’n oliivitarhat, joissa Huile d’olive de Nyons -oliiviöljy tuotetaan, ovat Ranskan pohjoisin oliivinviljelyalue, joka sijaitsee 44. leveyspiirillä pohjoista leveyttä. Sitä pohjoisemmassa syksy- ja talvilämpötilat estävät oliivien asianmukaisen kypsymisen.

Tämä maantieteellinen sijainti välimerellisen viljelyalueen äärirajoilla altistaa oliivitarhat hallan vaikutukselle. Toisaalta sijainti luonnollisen altaan keskiössä suojaa puita voimakkailta tuulilta (mistraali) ja kylmältä. Nyonsia luonnehditaan myös pikku-Nizzaksi. Tämä johtuu auringonpaisteen runsaudesta (2 500 tuntia vuodessa), ilman laadusta (kuiva ja terveellinen) sekä lauhkeasta lämpötilasta.

”Provencen jättiläinen” eli meren ja tuotantoalueen välissä sijaitseva Mont Ventoux’n ylänkö rajoittaa etelästä saapuvia voimakkaita sateita, minkä vuoksi alue tunnetaan kuivien esialppien nimellä. Myös 1 000–1 300 metrin korkeuteen kohoavat rinteet muodostavat esteen pääasiallisen tuulen – mistraalin – etenemiselle rajoittamalla sen voimakkuutta.

Ilmasto on tyypiltään välimerellinen ja vähäsateinen. Vuotuinen sademäärä on keskimäärin 773 mm (1961–1990), ja sateet ajoittuvat pääasiassa syksyyn, jolloin kolmasosa sateista on ukkoskuuroja. Kesät ovat kuivia ja kuumia. Talvisin lämpötila on suhteellisen alhainen, ja tuuli puhaltaa pääasiassa pohjoisesta. Alin keskilämpötila on 6,4 °C, ja lämpötila laskee yleensä asteittain talven kuluessa.

Alkuperänimityksen maantieteellisen alueen oliivitarhat on istutettu suotuisille sijaintipaikoille auringonpuoleisilla avoimilla alarinteillä, joten niihin ei kohdistu varjoja, ja ilmavirtaukset ja suodattava kivikkoinen, riittävän syvä ja pohjavesivaraston kertymisen mahdollistava maaperä estävät seisovan kosteuden muodostumisen.

Inhimilliset tekijät

Nyonsin alueen oliivintuotanto on hyvin vanhaa perua. Foinikialaiset ja sittemmin kreikkalaiset perehdyttivät Eyguesjoen rantojen asukkaat sekä viiniköynnöksen että oliivipuun viljelyyn.

Lukuisia viittauksia oliiviöljyn ja oliivien kauppaan on olemassa jo vuosisatojen ajalta, ja alan tuotanto on erottamaton osa alueen maisemaa ja talouselämää.

Oliivituotannon 1900-luvulla kohtaamien vaikeuksien (erityisesti vuoden 1956 halla) seurauksena tuottajat alkoivat järjestäytyä ja taistella perinteisen elinkeinonsa puolesta. He perustivat esimerkiksi Confrérie des Chevaliers de l’Olivier -veljeskunnan vuonna 1964 ja alkoivat järjestää perinnetapahtumia (Olivades, Alicoque ja fête de l’Olive piquée jne.).

Heidän ponnistelujensa ja sinnikkyytensä ansiosta Valencen tuomioistuin hyväksyi ensin 24. huhtikuuta 1968 tekemällään päätöksellä alkuperänimityksen, joka sittemmin vahvistettiin tarkistetuksi alkuperänimitykseksi 10. tammikuuta 1994 annetulla asetuksella.

Paikallisten tuottajien keskuudessa on kehittynyt luonnonolojen tuntemukseen perustuvaa osaamista, joka ilmenee erityisesti siinä, että he ovat valinneet ympäristöön erityisen hyvin sopeutuneen paikallisen Tanche-lajikkeen.

Tanche on lajike, jota voidaan käyttää sekä syötäväksi tarkoitettujen oliivien että oliiviöljyn tuotantoon. Oliivit lajitellaan perinteisesti sadonkorjuun jälkeen koon mukaan, ja pienet oliivit puristetaan öljyksi.

Oliivit korjataan kypsinä ja jauhetaan nopeasti. Käytettävät menetelmät ovat puristaminen tai uuttaminen, ja niiden ansiosta tuote säilyy muuttumattomana (oliivimassan lämpötilan rajoittaminen enintään 27 °C:een, apuaineiden käyttökielto vettä lukuun ottamatta).

5.2 Tuotteen erityisyys

Huile d’olive de Nyons -oliiviöljy tuotetaan hyvin kypsinä korjatuista Tanche-lajikkeen oliiveista.

Aistinvaraisilta ominaisuuksiltaan Huile d’olive de Nyons on oliiviöljy, jonka erityispiirteitä ovat hyvin vähäinen kitkeryys ja astringoivuus (enintään 2/10), voimakkaan täyteläinen koostumus, vihreän omenainen tuoksu, kuivattujen hedelmien aromi ja voin maku, joihin saattaa yhdistyä tuoreen hasselpähkinän ja/tai vastaleikatun ruohon aromi.

Analyyttisistä ominaisuuksista on mainittava vähäinen happamuus.

Lisäksi on syytä panna merkille, että Huile d’olive de Nyons -oliiviöljyn korkea öljyhappopitoisuus (yli 80 prosenttia) ja delta–5–avenasterolin ja kampesterolin suhde, joka on huomattavasti yli 3, ovat Tanche-lajikkeesta johtuvia ominaisuuksia.

5.3 Syy-seuraussuhde, joka yhdistää maantieteellisen alueen seuraaviin: tuotteen laatu tai ominaisuudet (kun kyseessä SAN) tai tuotteen erityislaatu, maine tai muut ominaisuudet (kun kyseessä SMM)

Nyonsin ja Baronnies’n alueiden tuottajat ovat jo pitkään osanneet mukauttaa oliivinviljelyn paikallisen ilmaston olosuhteisiin istuttamalla lajiketta, joka kestää suhteellisen hyvin lievää hallaa, ja valikoimalla kyseisestä lajikkeesta kestävimmät yksilöt. Lajikkeeksi valittiin Tanche, jota pidetään Nyonsin ja Baronnies’n altaiden kotoperäisenä lajikkeena.

Ympäristö vastaa kaikilta osin Tanche-lajikkeen vaatimuksia, ja se onkin eräitä pölyttäjäpuita lukuun ottamatta ainoa kyseisellä alueella käytetty lajike. Kyseinen lajike tarvitsee talven kylmyyttä tasaisen tuotoksen varmistamiseksi ja on herkkä tuulelle.

Hyvin vanhat, jopa yli tuhatvuotiset puut ovat osoitus lajikkeen pitkäaikaisesta käytöstä ja sopeutumisesta ympäristöön. Lajikkeen erityisvaatimukset ovat myös rajoittaneet sen leviämistä maantieteellisen alueen ulkopuolelle.

Johtuen maantieteellisen alueen ilmaston erityispiirteistä (kuiva ilma, auringonpaiste, vähätuulisuus ja lämpötilojen asteittainen aleneminen) tämä vaativa oliivilajike saavuttaa ihanteellisen kypsyysasteen, ja sato voidaan korjata kypsänä.

Se, että kyseinen oliivilajike voi kasvaa ja saavuttaa myös ihanteellisen kypsyysasteen tällä erityisellä maantieteellisellä alueella, antaa Huile d’olive de Nyons -oliiviöljylle sen erityisen ja omintakeisen luonteen.

Inhimillinen osaaminen, joka ilmenee erityisesti oliivien poimimisessa kypsinä ja nopeassa jauhamisessa, saa aikaan voimaisen pehmeän vähähappoisen maun vailla kitkeryyttä ja astringoivuutta, jossa tuntuu vihreän omenainen tuoksu ja kuivattujen hedelmien aromi.

Tämä oliiviöljy hyväksyttiin Ranskassa ensimmäisenä tarkistettuna alkuperänimityksenä, ja sitä käytetään gurmeekeittiössä ja kaikkein arvostetuimmissa ravintoloissa. Se mainitaan Conseil National des Arts Culinaires -neuvoston vuonna 1995 julkaisemassa Rhône-Alpesin aluetta käsittelevässä Ranskan ruokakulttuuriperinnön luettelossa.

Eritelmän julkaisutiedot

(Asetuksen (EY) N:o 510/2006 (4) 5 artiklan 7 kohta)

https://www.inao.gouv.fr/fichier/CDCHuileOliveNyons2014.pdf

(1) EUVL L 343, 14.12.2012, s. 1.

(2) EUVL L 93, 31.3.2006, s. 12. Korvattu asetuksella (EU) N:o 1151/2012.

(3) Korvattu asetuksella (EU) N:o 1151/2012.

(4) Katso alaviite 3.